遂安縣興學和詹本仁見贈詩
作者：孫應時
朝代：宋

paragraphs: 萬物野馬相追奔，百年夢境更起仆。
是中諸妄要掃刮，努力良心自成就。
舞雩春風沂水側，當日羣公切磋究。
大途九軌自可識，廣居安宅寧當僦。
少年恐不保壯老，夜氣還能亡旦晝。
詩書禮樂在庠序，鄉射絃歌列籩豆。
共惟百聖貽後來，豈使一科圖急售。
如何道術坐陸沉，獨指利名紛輻輳。
斯文未喪天所賜，接踵諸賢出哀救。
聖門榛棘得剗除，俗學膏肓有砭灸。
晚出顓蒙格調卑，平生師友追從舊。
敢言割雞慕牛刀，直恐狐裘雜羔袖。
是邦山水故瀟洒，滿眼衣冠多整秀。
向來張呂相逢地，遺韵餘風洗凡陋。
眷然鄉校肯來游，勉矣英材起相副。
名門政假扶持力，闔境似驚聞見驟。
儒林丈人真好事，大筆新詩警昏瞀。
寄言同社相知心，不怪狂歌續貂後。